Zagreb, 25. siječnja 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo) na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Antuna Glavaša, općinskog načelnika Općine Feričanci do 25. svibnja 2017. g., pokrenutom Odlukom Povjerenstva broj: 711-I-1700-P-186-17/18-11-10 od 23. studenog 2018.g,** na 36. sjednici, održanoj 25. siječnja 2019. g., donosi sljedeću:

**ODLUKU**

1. **Propustom da po pisanom pozivu priloži odgovarajuće dokaze potrebne za usklađivanje prijavljene imovine u izvješću o imovinskom stanju povodom prestanka obnašanja dužnosti, podnesenom Povjerenstvu 18. lipnja 2017. g., s utvrđenom imovinom u postupku provjere, odnosno s pribavljenim podacima o imovini dužnosnika, u dijelu koji se odnosi na iznos osobnog mirovinskog primanja dužnosnika u razdoblju od siječnja 2017. g. do svibnja 2017. g., u dijelu koji se odnosi na mirovinsko primanje bračnog druga dužnosnika u razdoblju od siječnja 2017. g. do svibnja 2017. g. te u dijelu koji se odnosi na pravnu osnovu, iznos, način i uvjete vraćanja osobnog duga prema Ministarstvu financija, dužnosnik Antun Glavaš, općinski načelnik Općine Feričanci do 25. svibnja 2017.g., povrijedio je odredbu članka 27. ZSSI-a u vezi s odredbama članaka 8. i 9. ZSSI-a.**
2. **Za povrede ZSSI-a, opisane pod točkom I. izreke ove odluke, dužnosniku Antunu Glavašu neće se izreći sankcija s obzirom da je od prestanaka obnašanja dužnosti općinskog načelnika Općine Feričanci proteklo više od 12 mjeseci.**

Obrazloženje

Povjerenstvo je na 29. sjednici, održanoj 23. studenog 2018.g. pokrenulo postupak za odlučivanje o sukobu interesa protiv dužnosnika, Antuna Glavaša, općinskog načelnika Općine Feričanci do 25. svibnja 2017. g., zbog moguće povrede odredbi članka 8. i 9. ZSSI-a, koja proizlazi iz propusta dužnosnika da dostavi Povjerenstvu odgovarajuće dokaze, potrebne za usklađivanje prijavljene imovine iz izvješća o imovinskom stanju dužnosnika podnesenog 18. lipnja 2017.g. povodom prestanka obnašanja dužnosti, s utvrđenom imovinom u postupku provjere, u dijelu koji se odnosi na iznos osobnog mirovinskog primanja dužnosnika u razdoblju od siječnja 2017. g. do svibnja 2017. g., u dijelu koji se odnosi na mirovinsko primanje bračnog druga dužnosnika u razdoblju od siječnja 2017. g. do svibnja 2017. g. te u dijelu koji se odnosi na iznos, način i uvjete vraćanja duga dužnosnika prema Ministarstvu financija.

Navedenu odluku dužnosnik je zaprimio 27. prosinca 2018.g. putem korisničkog e-maila dužnosnika te je na istu podnio pisano očitovanje u zakonom propisanom roku.

U očitovanju dužnosnik u bitnom navodi da u pogledu netočno navedenog iznosa osobnog mirovinskog primanja i mirovinskog primanja bračnog druga nije imao namjeru navoditi netočne podatke, nego je omaškom naveo iznos od prije par godina ne misleći na promjene koje su u međuvremenu nastale te da je u pogledu osobnog duga doista bio sklopio ugovor o obročnoj otplati duga, ali isti nije bio u mogućnosti vraćati prema navedenom ugovoru te je Porezna uprava Ministarstva financija izvršila reprogramiranje duga. Smatra da se time nije materijalno okoristio niti ikome nanio štetu.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu tog Zakona, stoga je Antun Glavaš povodom obnašanja dužnosti općinskog načelnika Općine Feričanci od 7. lipnja 2013. g. do 25. svibnja 2017. g. bio obvezan postupati sukladno odredbama ZSSI-a.

Člankom 8. stavkom 1. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini.

Člankom 8. stavkom 5. ZSSI-a propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini. Člankom 8.stavkom 11. ZSSI- propisano je da Povjerenstvo od dužnosnika može zahtijevati da o podacima iz stavka 5. istog članka, priloži i odgovarajuće dokaze.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela.

Člankom 27. ZSSI-a propisano je da će Povjerenstvo, ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, pokrenuti postupak protiv dužnosnika zbog kršenja odredbi iz članka 8. i 9. ovog Zakona te o tome obavijestiti nadležna državna tijela.

Povjerenstvo je 18. lipnja 2017.g. zaprimilo izvješće o imovinskom stanju dužnosnika Antuna Glavaša povodom prestanka obnašanja dužnosti te je za isto provelo redovitu provjeru podataka.

Povjerenstvo je izvršilo uvid u gore navedeno izvješće o imovinskom stanju dužnosnika te je utvrdilo da je u dijelu podataka izvješća „Podatci o ostalim prihodima“ dužnosnik Antun Glavaš naveo da od isplatitelja Hrvatski zavod za mirovinsko osiguranje prima mjesečno iznos od 970,00 kn.

Povjerenstvo je neposrednim uvidom u Informacijski sustav Porezne uprave na temelju ovlaštenja utvrdilo da je dužnosnik Antun Glavaš u razdoblju od siječnja 2017. g. do svibnja 2017.g. od isplatitelja Hrvatskog zavoda za mirovinsko osiguranje ostvarivao mjesečne primitke u sljedećim iznosima: 1.198,03 kn od 31. siječnja 2017.g., 1.380,22 kn od 28. veljače 2017.g., 1.380,22 kn od 31. ožujka 2017.g., 1.389,18 kn od 28. travnja 2017.g. i 1.389,18 kn od 31. svibnja 2017.g.

Na temelju uvida u navedeno izvješće utvrđeno je da je dužnosnik u dijelu podataka izvješća „Drugi primitci bračnog druga/životnog partnera“ naveo da je bračni drug od nenavedenog isplatitelja ostvario mjesečne primitke u iznosu od 1.160,88 kn.

Neposrednim uvidom u Informacijski sustav Porezne uprave utvrđeno je da je bračni drug dužnosnika u razdoblju od siječnja 2017.g. do svibnja 2017.g. od isplatitelja Hrvatskog zavoda za mirovinsko osiguranje ostvario mjesečne primitke u sljedećim iznosima: 1.613,88 kn od 31. siječnja 2017.g., 1.859,31 kn od 28. veljače 2017. g., 1.859,31 kn od 31. ožujka 2017. g., 1.871,39 kn od 28. travnja 2017. g. i 1.871,39 kn od 31. svibnja 2017. g.

Na temelju uvida u navedeno izvješće utvrđeno je da je dužnosnik u dijelu podataka „Podatci o obvezama“ naveo osobno dugovanje u kojemu je vjerovnik Ministarstvo financija, kao predmet duga naveo iznos od 190.000,00 kn, kao godinu zaduženja naveo je 2010.g., s rokom vraćanja od 20 mjeseci, iznosom mjesečnog anuiteta od 9.500,00 kn i kamatnom stopom od 12,00 %.

Prema očitovanju Ministarstva financija, Porezne uprave, Područnog ureda Osijek, Ispostave Našice, klasa: 410-01/18-01/35, urbroj: 513-07-06/18-4 od 20. lipnja 2018.g. Antun Glavaš na dan 20. lipnja 2018.g. ima porezni dug u ukupnom iznosu od 98.710,48 kn, koji je nastao u razdoblju od 2013.g. do 2017.g., a za isti porezni obveznik nije podnio zahtjev za obročnu otplatu.

Usporedbom podataka iz podnesenog Izvješća o imovinskom stanju i podataka prikupljenih od nadležnih tijela u Republici Hrvatskoj utvrđen je nerazmjer i nesklad između prijavljenih i prikupljenih podataka. Naime, utvrđen je nerazmjer između iznosa osobne mirovine dužnosnika i mirovine bračnog druga dužnosnika, kako su navedeni u gore navedenom izvješću o imovinskom stanju i iznosa osobne mirovine dužnosnika i mirovine bračnog druga dužnosnika, kako su navedeni u Informacijskom sustavu Porezne uprave. Uz navedeno, utvrđen je nesklad između podataka o obvezama dužnosnika, budući da je dužnosnik naveo osobno dugovanje u kojemu je vjerovnik Ministarstvo financija, predmet duga je iznos od 190.000,00 kn, godina zaduženja je 2010.g., rok vraćanja je 20 mjeseci, iznos mjesečnog anuiteta je 9.500,00 kn, a kamatna stopa je 12,00 %, o čemu Ministarstvo financija, Porezna uprava nema podataka, dok Ministarstvo financija, Porezna uprava navodi da dužnosnik ima porezni dug u ukupnom iznosu od 98.710,48 kn, koji je nastao u razdoblju od 2013.g. do 2017.g., za koji porezni obveznik nije podnio zahtjev za obročnu otplatu, a ove podatke o dugu dužnosnik nije unio u gore navedeno izvješće.

Povjerenstvo je stoga Antuna Glavaša, općinskog načelnika Općine Feričanci do 25. svibnja 2017.g. zaključkom broj: 711-I-1026-P-186-17/18-07-10 od 6. kolovoza 2018.g. pozvalo da se očituje o utvrđenom nerazmjeru i neskladu te da očitovanju priloži odgovarajuću dokumentaciju. Dužnosnik je navedeni zaključak zaprimio 22. kolovoza 2018.g.

Dana 4. rujna 2018.g. dužnosnik Antun Glavaš dostavio je očitovanje na navedeni zaključak Povjerenstva, u kojem navodi da je u izvješću o imovinskom stanju naveo podatke sa zaštićenog bankovnog računa, da je navodeći podatke o primitcima bračnog druga naveo podatke koji su bili aktualni nekoliko godina prije podnošenja izvješća o imovinskom stanju te da je za otplatu poreznog duga 2013.g. sklopio ugovor o obročnoj otplati, ali po istom nije mogao izvršavati obveze te je Porezna uprava Ministarstva financija reprogramirala ostatak duga.

Dužnosnik je uz očitovanje priložio izvod prometa po računu Erste & Steiermärkischebank d.d. za razdoblje od 1. siječnja 2017.g. do 30. lipnja 2017.g., stanje računa poreznog obveznika koje je izdala Porezna uprava Ministarstva financija (zbrojno na razini ispostave 3350 Našice) na dan 31. prosinca 2013.g., na dan 31. prosinca 2014.g. i na dan 31. prosinca 2017.g. te uvid u stanje računa koje je 30. kolovoza 2018.g. izdala Porezna uprava Ministarstva financija, Ispostava Našice.

Na temelju navedenih isprava, koje je dužnosnik priložio očitovanju, i očitovanja dužnosnika Povjerenstvo je utvrdilo sljedeće: da se priloženi izvod prometa po računu Erste & Steiermärkischebank d.d. odnosi na mirovinski primitak dužnosnika, ali nakon odbitka iznosa koji se dužnosniku ustežu po ovrsi te da su, prema ispravama stanja računa poreznog obveznika koje je izdala Porezna uprava Ministarstva financija (zbrojno na razini ispostave 3350 Našice) za poreznog obveznika Antuna Glavaša, na dan 31. prosinca 2013.g. utvrđene ukupne porezne obveze dužnosnika u iznosu od 37.391,13 kn, na dan 31. prosinca 2014. . ukupne porezne obveze dužnosnika u iznosu od 288.101,85 kn, a na dan 31. prosinca 2017.g. ukupne porezne obveze dužnosnika u iznosu od 146.497,58 kn.

Ministarstvo financija, Porezna uprava, Područni ured Osijek, Ispostava Našice je na zahtjev Povjerenstva dopisom, klasa: 410-01/18-01/35, urbroj: 513-07-14-06/18-6 od 5. listopada 2018.g. dostavila podatke o detaljima poreznog duga dužnosnika, iz kojih proizlazi da je porezni dug nastao s više osnova:

porezni dug u iznosu od 98.719,90 kn po osnovi dohotka po godišnjoj prijavi poreza na dohodak nastao:

* na temelju godišnjeg obračuna poreza na dohodak za 2013.g. dana 18. kolovoza 2013.g.,
* na temelju godišnjeg obračuna poreza na dohodak za 2014.g. dana 31. prosinca 2015.g.,
* na temelju godišnjeg obračuna poreza na dohodak za 2015.g. dana 1. kolovoza 2016.g.,
* na temelju godišnjeg obračuna poreza na dohodak za 2016.g. dana 31. srpnja 2017.g.,
* na temelju zaduženih predujmova poreza i prireza na dohodak po osnovi mirovine iz inozemstva, nastalih u razdoblju od 1. siječnja 2014.g. od 31. prosinca 2014.g., od 1. siječnja 2015.g. do 31. prosinca 2015.g., od 1. siječnja 2016.g. do 31. prosinca 2016. . i od 1. siječnja 2017.g. od 31. prosinca 2017.g.,

porezni dug u iznosu od 1.618,70 kn po osnovi poreza na dohodak od nesamostalnog rada, nastao na temelju Izvješća o primitcima od nesamostalnog rada, porezu i prirezu na dohodak te doprinosima za obvezna osiguranja u studenom i prosincu 2013.g.,

porezni dug u iznosu od 9,40 kn, nastao na temelju godišnjeg obračuna PDV-a za 2013.g. i

porezni dug u iznosu od 8,60 kn nastao na temelju Izvješća o primitcima od nesamostalnog rada, porezu i prirezu na dohodak te doprinosima za obvezna osiguranja u prosincu 2013.g.

Iz gore navedenih prikupljenih podataka i očitovanja dužnosnika proizlazi da dužnosnik nije priložio odgovarajuće dokaze, potrebne za usklađivanje prijavljene imovine u izvješću o imovinskom stanju povodom prestanka obnašanja dužnosti, podnesenom Povjerenstvu 18. lipnja 2017. g., s imovinom, utvrđenom na temelju podataka pribavljenih od Porezne uprave ministarstva financija, u dijelu koji se odnosi na iznos osobnog mirovinskog primanja dužnosnika u razdoblju od siječnja 2017. g. do svibnja 2017. g., u dijelu koji se odnosi na mirovinsko primanje bračnog druga dužnosnika u razdoblju od siječnja 2017. g. do svibnja 2017. g., te da nije priložio odgovarajuće dokaze, potrebne za usklađivanje prijavljene imovine u izvješću o imovinskom stanju povodom prestanka obnašanja dužnosti, podnesenom Povjerenstvu 18. lipnja 2017. g., s imovinom, utvrđenom na temelju podataka pribavljenih od Porezne uprave ministarstva financija, u dijelu koji se odnosi na pravnu osnovu, iznos, način i uvjete vraćanja osobnog duga prema Ministarstvu financija, čime je povrijedio je odredbe članka 27. ZSSI-a u vezi s odredbama članaka 8. i 9. ZSSI-a.

Člankom 42. stavkom 3. ZSSI-a propisano je da će za povredu odredbe članka 27. ZSSI-a Povjerenstvo izreći sankciju iz članka 42. stavka 1. točke 2. i 3. ZSSI-a. Člankom 42. stavkom 1. točkom 2. ZSSI-a propisana je sankcija obustava isplate dijela neto mjesečne plaće, a stavkom 1. točkom 3. istog članka propisana je sankcija javnog objavljivanja odluke Povjerenstva.

Povjerenstvo dužnosniku neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti općinskog načelnika Općine Feričanci. Slijedom navedenoga, odlučeno je kao što je to navedeno u izreci ove Odluke.

PREDSJEDNICA POVJERENSTVA Nataša Novaković, dipl. iur.

**Uputa o pravnom lijeku:**

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Antun Glavaš, osobno
2. Podnositelj prijave
3. Objava na internetskoj stranici Povjerenstva
4. Pismohrana